Inwoners, gaste op Karooplase vasgekeerDawie Joubert het groot skade op haar gasteplaas weens oorstromings. (Foto: Verskaf) Verskeie mense is op hul plase en gasteplase in Tankwa in die Karoo vasgekeer, nadat reënbuie sedert Saterdag in dié gebied uitgesak het. Verskeie gebiede en ook die R355-pad het erg oorstroom en dié pad lyk tans meer na ŉ rivier. Brand- en reddingspanne van die Witzenberg- plaaslike munisipaliteit is glo reeds na die gebied ontplooi en inwoners het ŉ kennisgewing ontvang dat hulle die gebied moet ontruim, aangesien meer reën Maandagmiddag verwag word. Dawie Joubert, eienaar van Zwartkop Guest Farm, het 130 mm reënval op die plaas gehad, en is tans saam met twee werkers en vier gaste op dié plaas vasgekeer. Die plaas is op die R355 geleë. Dawie Joubert het groot skade op haar gasteplaas weens oorstromings. (Foto: Verskaf) “Ons het alles verloor. Alles is weg,” het sy Maandag emosioneel aan Maroela Media gesê. Haar woonhuis is ook oorstroom en sy het haar gaste na ŉ ander huis elders op die plaas verskuif wat gelukkig nie oorstroom het nie. “Ons het nou probeer om die water uit my huis te kry. Dis net modder en water. Dis absoluut ŉ vloed.” Joubert sê indien die situasie vererger, sal sy seker haar plaas moet verlaat, hoewel sy dit nie graag wil doen nie. “In hierdie stadium kan ek nie die plaas net los nie. As ek my gaste net kan uitkry en hulle weer veilig terug by hul huise kan kom, sal dit baie help. Tans kan niemand ons bereik nie.” Die pad naby Tankwa-padstal. (Foto: Facebook) Joubert moes boonop al haar besprekings vir die volgende twee tot drie weke kanselleer. “Ons weet nie hoe lank dit gaan vat voor die paaie weer toeganklik is nie. “Dis ŉ baie groot finansiële terugslag, want dit is ons inkomste. Ons almal hier [in Tankwa] het gasteplase en almal moes nou hul besprekings kanselleer.” Die Tankwa-padstal, wat ook op die R355 tussen Ceres en Calvinia geleë is, het ook sy deure tydelik gesluit weens die oorstromings. Susan Lange, mede-eienaar van dié padstal, het verskeie foto’s op Facebook gedeel – onder meer waar mense kniediep in water na die padstal loop. Oostromings by Tankwa-padstal. (Foto: Facebook) “Só word daar gestap vroegoggend van die huis af om by #TankwaPadstal te kom en oop te sluit, want dit is een groot, lang rivier,” lui die plasing van Sondag op Facebook. “Die R355 is ook een groot rivier, en dis byna onmoontlik om by die padstal in of uit te gaan. Sutherland is ook tans onbereikbaar. Dit was ŉ wolkbreuk met 42 mm reën tot nou! Die wind was skrikwekkend sterk en die watertafel styg nog steeds.” Lange het Maandag aan Maroela Media gesê hulle woon sowat 3 km van die padstal, en dat sy 45 minute aan dié 3 km gery het. Sy het haar motor op ŉ droë gedeelte parkeer, maar dit was later gedeeltelik onderwater. Sy sê sy weet van baie mense wat tans op hul plase vasgekeer is. Nietemin sê Lange dat ŉ mens die silwer randjie moet raaksien – al is die omstandighede tans senutergend. Sy meen die reën is ŉ “absolute wonderwerk” en sê sy het Sondagaand 40 mm reën gehad en Saterdag 41 mm. Die pad naby Tankwa-padstal. (Foto: Facebook) Die watervlakke om haar huis styg steeds en hulle doen tans wat hulle kan om die water sover moontlik uit die huis te hou. “Jy kan niks daaromtrent doen nie. Ek is veilig, ek is gesond, ek het iets om te drink, ek het iets om te eet. Ek het koffie en ŉ broodjie met botter.” Sy sê sy en haar personeel is ook gereed om mense in hul onmiddellike omgewing te help waar hulle kan en enigiemand in nood by te staan – selfs al moet sy stap. “Ons gemeenskap mag dalk baie klein wees, maar almal weet van almal en ons sal saamstaan. “Niemand is aan hul eie genade oorgelaat nie.” Die Kaapse Wynland-distriksmunisipaliteit is tans nog besig om die situasie te ontleed. Hul terugvoer sal bygewerk word sodra Maroela Media dit ontvang.